Tren Blindado

Tren Blindado Kubako Santa Clara hirian dagoen monumentu nazionala da. José Delarra eskultore kubatarrak sortu zuen eta bertan 1958ko abenduaren 29an, Santa Klarako guduan harrapatutako tren blindatuaren hondakinak ikus daitezke, oroimenezko parke baten barruan, eta Kubako Iraultzaren museoa.

 Kokapena 
Oroimen parkea Camagüey-Santiago trenbidearen eta Cubanicay ibaiaren artean dago, Bengotxea auzoko Liberazio Etorbidean, Santa Klarako geltokiko deposituaren ondoan. 

 Deskribapena 
Monumentu multzoak hainbat parte ditu: batetik eskultura-parke ireki bat dago; bestetik, Che Guevarari eskainitako obelisko bat; eta azkenik Guevararen taldeak trena errailetik ateratzeko erabilitako bulldozerra irudikatzen duen monumentu bat. 

Eskulturetako bat angelu ezberdinetan ezarritako obeliskoez osatua dago, eztanda bat irudikatuz. 

Errailetik irtendako bagoiak museo-areto gisa erabiltzen dira, eta heietako batzuetan leherketa-markak igarri daitezke.

 Gertaera historikoak 
Trenaren harrapaketa Fidel Castroren taldeak Santa Klara konkistatu ostean izan zen. Une horretan, Fulgencio Batistaren jaurlaritzak gerran inflexio puntu bat eragin nahi izan zuen, eta horretarako tren blindatu bat bidali zuen. Trena 1958ko abenduaren 23an irten zen Habanatik; bi tren-makina diesel zituen, eta 17 infanteria-ibilgailu garraiatzen zituen -horietako batzuk AEBetan egindakoak-, 373 soldadu, eta bi hilabeterako munizioa eta hornidurak.

Trena biharamunean iritsi zen Santa Klarara, Loma del Capiro muinoaren oinean geldituz. Hiru egun geroago Guevararen agindupeko hemezortzi gerrillarik eraso zioten. Militarrak trena mugitzen saiatu zirenean, gerrillariek bulldozer bat erabili zuten trena errailetik ateratzeko, 30 metro mugituz. Hainbat ordutako borroka gogorren ostean, gerrillariak armez eta munizioaz jabetu ziren. Militarrak iluntzean errenditu ziren; eta gerrillarietako asko haiekin adiskidetu ziren.

 Galeriak 

 Herri kulturan 

 Cuba, 1979ko Richard Lester estatubatuar zinema zuzendariaren film dramatikoa, Sean Connery aktoreak antzeztua.
 El tren blindado, Silvio Rodriguezek Tríptico (1984) diskoan argitaratutako kantua.
 Che (1. zatia: El argentino), 2008ko Steven Soderbergh estatubatuar zinema zuzendariak zuzendu eta Benicio del Toro aktoreak antzeztutako film dramatikoa.

 Erreferentziak 

 Kanpo estekak 

Kategoria:Kubako museoak
Kategoria:Che Guevara
Kategoria:Kubako Iraultza